"La vegliadetgna è noss avegnir"
La Pro Senectute grischuna cun novas structuras

(anr)

Benno Burtscher è il nov president da la Pro Senectute dal Grischun. Er las structuras giuridicas vegnan midadas. La spierta da la Pro Senectute (PS) grischuna è multifara. La cussegliaziun sociala gida tar conflicts e crisas, sch’insatgi ha fadia cun l’alloschi e tar malsogna ed impediment. En tscherts cas dà la PS er contribuziuns finanzialas. Igl exista in servetsch da pasts ed in post d’emprest da meds d’agid. Per confamigliars tgi tgiran glieud veglia han ins gruppas da discussiun. En var 120 vischnancas datti gruppas da sport e ils curs da lingua, da computer e da lavurs creativas èn in’ulteriura spierta da la PS. Profitar da sias prestaziuns pon dunnas ed umens pli vegls e lur confamigliars, ma er vischnancas ed organisaziuns.

Midament dal presidi
En il comité chantunal da la PS ha surpiglià il deputà Benno Burtscher da cusseglier guvernativ Claudio Lardi il presidi. Ch’el haja pudì surpigliar in’organisaziun che funcziuna bain, saja manada da maniera professiunala e lavura effizientamain, ha ditg ier il nov president als meds da massa. "Perquai vi jau ma dar fadia da porscher cun la PS Grischun er en avegnir servetschs da auta qualitad per la glieud veglia en noss chantun", ha affirmà Benno Burtscher.

Nova persunalitad giuridica
Quest onn festivescha la PS dal Grischun ses 80avel anniversari. Vegnida fundada era l’organisaziun dal 1919 sco in’ovra d’agid. En ils ultims onns è la PS però daventada adina pli ferm era in'interpresa da servetschs. Ella na porscha mo agid a la glieud pli veglia, en ils secturs da sport e da furmaziun agescha ella er da maniera preventiva. Pervi da quest midament era uss necessari da midar las structuras da l’organisaziun. La fundaziun cun num "Pro Senectute Grischun - per la vegliadetgna" è l’organisaziun da successiun dal comité chantunal da la PS Svizra. La fundaziun ha surpiglià tut ils dretgs e las obligaziuns dal comité chantunal. La finamira è da mantegnair il bainesser da la glieud vegli en Grischun. Sper il biro central a Cuira ha ella er posts regiunals e represchentanzas en las vischnancas.

Mutaziuns tar il cussegl da fundaziun
Ils 19 da matg 1999 ha gì lieu l’emprima sesida dal cussegl da fundaziun. En quell’occasiun è vegnì acceptà unanimamain il quint ed il rapport annual, ma er il reglament da fundaziun tgi fixescha l’urden da fatschenta. Sco successura da Walburga Schnyder-Etlin è vegnida elegida Irene Hess-Lanfranchi. Nova commembra dal cussegl da fundaziun è la deputada Margrith Casparis. La manadra dal biro central a Cuira è Flavia Kippele da Turitg e per il secretariat è responsabla Laura Bottoni. En tut lavuran 17 collavuraturas tar la PS Grischun.

Onn internaziunal dals umans pli vegls
Sut il motto "tut las generaziuns – ina societad" ha declerà l’ONU l’onn 1999 sco onn internaziunal dals umans pli vegls. Er la PS grischuna vul contribuir sia part per quest onn. Sco emprima occurrenza ha gì lieu il mars en il Titthof a Cuira ina parada da moda cun vestgadira veglia e nova. Sper divers projects han ins organisà ina concurrenza da biografias, a las qualas pon sa participar persunas sur 60 onns. Il november vegnan quellas alura premiadas. 
Sco che cussegliera federala Ruth Dreifuss scriva en il magazin per l’onn internaziunal da la glieud pli veglia "è la vegliadetgna noss avegnir". Ch’els na sajan nagina chargia per nossa societad. Anzi, ch’els sajan in enritgiment irrenunziabel per ella, è l’opiniun dal nov president Benno Burtscher. "L’integraziun da nossa populaziun pli veglia en la societad ans stat perquai ferm a cor. Cun differentas contribuziuns e mesiras vulain nus promover tala integraziun."